Om te besnoei is 'n daad van geloof - 30 Januarie 2019
"Net een ding kom jy kort. Gaan verkoop alles wat jy het en gee die geld aan die armes, en jy sal 'n skat in die hemel hê. Kom dan terug en volg My!" Hy het geskrik toe hy dit hoor en het bedruk weggegaan, want hy het baie besittings gehad. Markus 10:21-22
Ek sê dit nie omdat ek gebrek ly nie, want ek het geleer om my in alle omstandighede te behelp. Ek weet wat armoede is en ek weet wat oorvloed is; van alles het ek ondervinding: om genoeg te hê om te eet sowel as om honger te ly, om oorvloed te hê sowel as om gebrek te ly. Ek is tot alles in staat deur Hom wat my krag gee. Filippense 4:12-13
In 'n wêreld waar een persent van die bevolking op aarde 80 persent van die natuurlike hulpbronne verbruik terwyl die res onder die broodlyn leef, is dit nodig dat ons ernstig oor ons leefwyse nadink.
As jy werklik omgee vir die wêreld wat God geskep het is dit nodig om jou doelbewus toe te lê op 'n eenvoudiger leefstyl. Hierdie gedagte aan 'n lewe van eenvoud is nie nuut nie. Reeds in die Bybel kom ons agter hoe moeilik dit is om vir hierdie soort lewe te kies. Die ryk jong man in die Lukasverhaal kry die geleentheid om te kies vir eenvoud en die kans op 'n dieper geestelike lewe. Hy het nie daarvoor kans gesien nie, en draai om en loop in die nag in. Dit was sy keuse.
Jy het ook 'n keuse. Om jou los te maak van 'n oorvloed materiële besittings en 'n eenvoudiger leefstyl te kies, is nie bloot 'n finansiële besluit nie. Dis 'n geestelike besluit wat jou in 'n totaal ander verhouding met jou medemens en die omgewing plaas. As dit vir jou moeilik is om eensklaps van alles afstand te doen, groei daarin deur tevredenheid aan te kweek. Pasop vir reklame wat die sug na meer aanmoedig. Voed jou siel met eenvoudige dinge – byvoorbeeld goeie musiek. Leer om die stilte op te soek. Begin 'n stokperdjie saam met jou man, vrou of kinders. Kweek rose of leer die name van elke boom in jou tuin ken. Memoriseer tekste uit die Bybel in plaas van popliedjies. Of gebruik jou vryheid om jou talente terug te ploeg in jou gemeenskap.
As jy besluit om 'n eenvoudiger leefwyse te kies doen dit uit sensitiwiteit teenoor jou naaste en toewyding aan God, nie uit skuldgevoelens of om jouself te vrede te stel nie.
Gebed: Here, ek verstom my die oorvloed van die lewens wat ons lei te midde van soveel armoede. Help my om my aptyt in solidariteit met die wat nie het nie in te kort. Amen